Met 'n bevolking van slegs 7 855 mense volgens die sensus van 2010 is Montpelier die kleinste hoofstad van 'n Amerikaanse deelstaat. Saam met Barre vorm Montpelier 'n klein mikropolitaanse gebied in die hartland van Vermont, wat ook as twin cities ("tweelingstad") bekend staan.
Die houtbedryf en granietverwerking was vroeër die ekonomiese basis van Montpelier, en slegs die laasgenoemde nywerheid speel tans nog 'n klein rol.
Montpelier is in die tydperk tussen 1781 en 1787 gestig. Die naam is deur kolonel Jacob Davis gekies en afgelei van die Franse stad Montpellier. Aangesien Frankryk die onafhanklikwording van die Verenigde State destyds gesteun het, was Franse plekname baie gewild. 'n Ander voorbeeld in Vermont is Calais, wat ook deur Davis vernoem is.
Die regeringsetel van Vermont het destyds op 'n rotasiebasis gewissel. Eers nadat die Vermont State Capitol in 1805 in Montpelier opgerig is, het die afgevaardigdes besluit om die voorkeur aan hierdie sentraal geleë vergaderplek te gee. In 1838 is die gebou deur 'n brand verwoes.